शिक्षा ही देश को आगे ले जा सकती है, ‘आप’ की सरकार सभी को दे रही है फ्री और अच्छी शिक्षा- अरविंद केजरीवाल
देश को शिक्षा ही आगे लेकर जा सकती है. इसलिए देश के सभी बच्चों को निःशुल्क और अच्छी गुणवत्ता वाली शिक्षा दी जानी चाहिए. आम आदमी पार्टी की सरकार दिल्ली और पंजाब में इस उद्देश्य की पूर्ति करने के लिए काम कर रही है.
Trending Photos
अरविंद केजरीवाल, मुख्यमंत्री दिल्ली (Editor Of The Moment): देश को शिक्षा ही आगे लेकर जा सकती है. इसलिए देश के सभी बच्चों को निःशुल्क और अच्छी गुणवत्ता वाली शिक्षा दी जानी चाहिए. आम आदमी पार्टी की सरकार दिल्ली और पंजाब में इस उद्देश्य की पूर्ति करने के लिए काम कर रही है. हमारी सरकार, दिल्ली में पिछले सात साल से सभी बच्चों को निःशुल्क और अच्छी गुणवत्ता वाली शिक्षा मुहैया करा रही है. दिल्ली में ‘आप’ की सरकार सभी को न सिर्फ फ्री और गुणवत्ता युक्त शिक्षा मुहैया करा रही है, बल्कि इंफ्रास्ट्रक्चर को भी लगातार मजबूती दे रही है. साथ ही आम आदमी पार्टी की सरकार ने पिछले सात साल से दिल्ली के निजी स्कूलों की फीस नहीं बढ़ने दी. पंजाब में आम आदमी पार्टी की सरकार बनने के बाद वहां भी निजी स्कूलों को फीस न बढ़ाने के आदेश दिए गए हैं.
आज दिल्ली के सरकारी स्कूल इंफ्रास्ट्रक्चर के मामले में किसी प्राइवेट स्कूल से कमतर नहीं हैं. अच्छी बिल्डिंग, बेहतरीन डिजिटल क्लासरूम, डेस्क, लैब, स्वीमिंग पूल, खेल के मैदान समेत कई सारी सुविधाएं आज दिल्ली के स्कूलों में ‘आप’ की सरकार मुहैया करा रही है. इसका परिणाम भी देखने को मिल रहा है. गत बोर्ड परीक्षा में दिल्ली के सरकारी स्कूलों में पढ़ने वाले 12वीं के बच्चों ने परिणाम के मामले में प्राइवेट स्कूलों को भी पीछे छोड़ दिया है. स्कूलों में बेहतरीन शिक्षा व्यवस्था, इंफ्रास्ट्रक्चर समेत अन्य बुनियादी सुविधाएं देने की वजह से आज दिल्ली के प्राइवेट स्कूलों में पढ़ने वाले करीब 3.75 लाख बच्चों ने अपना नाम कटवा कर दिल्ली सरकार के स्कूलों में नाम लिखवाया है.
दिल्ली में प्राइवेट स्कूलों की फीस नहीं बढ़ने से अभिभावकों को मिल रही महंगाई से राहत
आम आदमी पार्टी की सरकार शुरू से ही शिक्षा पर बल देती आई है. इसीलिए दिल्ली में आम आदमी पार्टी की सरकार ने सत्ता में आने के साथ ही प्राइवेट स्कूलों की मनमानी पर लगाम कसी. सरकार ने आदेश जारी कर प्राइवेट स्कूलों को फीस बढ़ाने पर रोक लगा दी. पिछले सात साल में दिल्ली के प्राइवेट स्कूलों की फीस नहीं बढ़ी. इससे प्राइवेट स्कूलों में अपने बच्चों को पढ़ाने वाले अभिभावकों को इस महंगाई के दौर में काफी राहत मिली है. आम आदमी पार्टी की सरकार ने सरकारी स्कूलों में शिक्षा व्यवस्था की प्रणाली में क्रांतिकारी बदलाव किए हैं. बिजनेस ब्लॉस्टर्स जैसे प्रोग्राम के जरिए बच्चों को नौकरी तलाशने वाला नहीं, बल्कि नौकरी देने वाला बनाया जा रहा है. इस प्रोग्राम के तहत ढेरों बच्चों ने अपने आइडिया प्रस्तुत किए और सरकार उनको प्रोत्साहन दे रही है. इन बच्चों के बिजनेस में निवेशक पैसे निवेश कर रहे हैं. इसी तरह, देशभक्ति पाठ्यक्रम के जरिए बच्चों को कट्टर देशभक्त बनाया जा रहा है. दिल्ली के बाद अब पंजाब में भी आम आदमी पार्टी की सरकार शिक्षा पर बल दे रही है. ‘आप’ की सरकार ने पिछले दिनों एक आदेश जारी कर पंजाब के सभी प्राइवेट स्कूलों को फीस बढ़ाने पर रोक लगा दी है. साथ ही, अभिभावक अब यूनिफार्म और किताबें किसी भी दुकान से खरीद सकते हैं, जबकि पहले ऐसा नहीं था.
दिल्ली से सटे एक बड़े राज्य में जिस तरह से प्राइवेट स्कूलों को फीस बढ़ाने की अनुमति देने का सरकार का फैसला आया है वह बेहद दुर्भाग्यपूर्ण है. महंगाई के इस दौर में स्कूलों की फीस बढ़ती है, तो लोगों को काफी तकलीफ होगी. अभी लोग महामारी के प्रभाव से नहीं उबर पाए हैं. लोगों के पास नौकरियां नहीं हैं. ऐसे में महंगी पढ़ाई का बोझ उठा पाना सबके लिए आसान नहीं होगा. देश पहले ही 75 साल खो चुका है. अगर देश की कोई भी सरकार अपने-अपने राज्य के अंदर दिल्ली जैसी शिक्षा व्यवस्था करना चाहती है, तो आम आदमी पार्टी सरकार उनकी मदद करेगी. आम आदमी पार्टी सरकार चाहती है कि सारा देश आगे बढ़े. देश से भ्रष्टाचार खत्म होना चाहिए और सबको अच्छी शिक्षा मिलनी चाहिए. अच्छे अस्पताल और अच्छे स्कूल बनने चाहिए, सरकार का यह मकसद होना चाहिए.
More Stories
hin_Deva hin_Deva eng_Latn hin_Deva hin_Deva hin_Deva hin_Deva hin_Deva eng_Latn